যেকোনো অর্থনীতির ক্রমবর্ধমান প্রবৃদ্ধির জন্য সবচেয়ে বড় প্রয়োজন হচ্ছে বিনিয়োগ। বাংলাদেশের মতো একটি দেশ, যেখানে এখনো সামগ্রিকভাবে বিনিয়োগের হার অনেক কম। আমাদের পাশের দেশ ভারত, চীন বা ভিয়েতনাম ইত্যাদি দেশের সাথে যদি আমরা তুলনা করি তাহলে দেখব যে আমাদের দেশে বিনিয়োগের হার অত্যন্ত কম। এবং যে বিনিয়োগই হয় তার প্রায় শতকরা ৮০ ভাগ আসে বেসরকারি খাত থেকে। গত দুই অর্থবছরে বেসরকারি খাতে বিনিয়োগ কমে গেছে। জিডিপির শতকরা হার হিসেবে দেখলে এটা নেতিবাচক। ২০১২-১৩ অর্থবছরে এটা দাঁড়িয়েছে ১৮.৯ শতাংশ, যেটা আগের বছরে ছিল ১৯ শতাংশের কিছু ওপরে। এবং ২০১৩-১৪ অর্থবছরে বেসরকারি খাত থেকে যে এস্টিমেট করা হচ্ছে তাতে বলা হচ্ছে আরো কম হবে। কাজেই এটা একটা নি¤œগামিতার সূচক। এর সমর্থনে আরো যেটা লক্ষণীয় সেটা হচ্ছে বেসরকারি খাতে ঋণের প্রবাহমাত্রা অনেক কমে গেছে। ২০১২-১৩ অর্থবছরে বেসরকারি খাতে ঋণের প্রবাহ বেড়েছে মাত্র ৮.৪ শতাংশ। যেটা একসময় ২৩-২৪ শতাংশ ছিল। ক্রমেই কমতে কমতে গত অর্থবছরে এটা দাঁড়িয়েছে ৮.৪ শতাংশে। এবং ২০১৩-১৪ অর্থবছরে সম্ভবত আরো কম হবে।